title: A Bizottság (EU) 2017/2311 végrehajtási rendelete (2017. december 13.) az Unióban felszámítható legmagasabb mobil hívásvégződtetési díjak súlyozott átlagának meghatározásáról és az (EU) 2016/2292 végrehajtási rendelet hatályon kívül helyezéséről (EGT-vonatkozású szöveg. )

text:
               14.12.2017

               HU

               Az Európai Unió Hivatalos Lapja

               L 331/39

         A BIZOTTSÁG (EU) 2017/2311 VÉGREHAJTÁSI RENDELETE
   (2017. december 13.)
   az Unióban felszámítható legmagasabb mobil hívásvégződtetési díjak súlyozott átlagának meghatározásáról és az (EU) 2016/2292 végrehajtási rendelet hatályon kívül helyezéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Unión belüli nyilvános mobilhírközlő hálózatok közötti barangolásról (roaming) szóló, 2012. június 13-i 531/2012/EU európai parlamenti és tanácsi rendeletre (1) és különösen annak 6e. cikke (2) bekezdésére,
   mivel:

               (1)

               Az 531/2012/EU rendelet értelmében a belföldi szolgáltatók 2017. június 15-től kezdve a barangolást végző ügyfeleiknek a méltányos használatra vonatkozó feltételek („fair use policy”) szerinti korlátok mellett nem számíthatnak fel a belföldi kiskereskedelmi áron felül semmilyen többletdíjat a tagállamokban a szabályozott barangolásos hívásfogadásokért.

               (2)

               Az 531/2012/EU rendelet lehetővé teszi a belföldi szolgáltatóknak, hogy 2017. június 15. után a belföldi kiskereskedelmi áron felül többletdíjat számoljanak fel a szabályozott kiskereskedelmi barangolási szolgáltatásoknak a méltányos használatra vonatkozó feltételek szerinti korlátokat meghaladó igénybevételére.

               (3)

               Az 531/2012/EU rendelet értelmében a szabályozott barangolásos hívásfogadásért felszámolt többletdíj nem haladhatja meg az Unió tagállamaiban érvényben lévő maximális mobil hívásvégződtetési díjak súlyozott átlagát.

               (4)

               Az (EU) 2016/2292 bizottsági végrehajtási rendelet (2) meghatározza a 2017-ben alkalmazandó, 2016. július 1-jei adatértékeken alapuló, az Unióban felszámítható legmagasabb mobil hívásvégződtetési díjak súlyozott átlagát.

               (5)

               Az Európai Elektronikus Hírközlési Szabályozók Testülete eljuttatta a Bizottsághoz a tagállamok nemzeti szabályozó hatóságaitól összegyűjtött, frissített információkat a következőkre vonatkozóan: az említett hatóságok által a 2002/21/EK európai parlamenti és tanácsi irányelv (3) 7. és 16. cikke, valamint a 2002/19/EK európai parlamenti és tanácsi irányelv (4) 13. cikke alapján felszámított maximális mobil hívásvégződtetési díjszintek a hanghívás-végződtetés nemzeti nagykereskedelmi piacain az egyes mobilhálózatok esetében, valamint az előfizetők száma összesen a tagállamokban.

               (6)

               Az 531/2012/EU rendelet alapján a Bizottság az Unióban felszámítható legmagasabb mobil hívásvégződtetési díjak súlyozott átlagát az alábbiak szerint számította ki: a 2017. július 1-jei adatértékek alapján i. az egy adott tagállamban engedélyezett legmagasabb mobil hívásvégződtetési díjat megszorozta a tagállam összes előfizetőinek számával, ii. ennek értékét összeadta minden tagállamra vonatkozóan, majd iii. az így kapott összeget elosztotta az összes tagállam előfizetőinek teljes számával. Az euróövezeten kívüli tagállamok esetében alkalmazandó árfolyam az Európai Központi Bank adatbázisából származó, 2017 második negyedévére vonatkozó adatok átlaga.

               (7)

               Ezért frissíteni kell az (EU) 2016/2292 végrehajtási rendeletben meghatározott, az Unióban felszámítható legmagasabb mobil hívásvégződtetési díjak súlyozott átlagát.

               (8)

               Az (EU) 2016/2292 végrehajtási rendeletet ezért hatályon kívül kell helyezni.

               (9)

               Az 531/2012/EU rendelet alapján a Bizottságnak évente felül kell vizsgálnia az Unióban felszámítható legmagasabb mobil hívásvégződtetési díjak súlyozott átlagát.

               (10)

               Az e rendeletben előírt intézkedések összhangban vannak a Hírközlési Bizottság véleményével,

         ELFOGADTA EZT A RENDELETET:
   1. cikk
   Az Unióban felszámítható legmagasabb mobil hívásvégződtetési díjak súlyozott átlaga percenként 0,0091 EUR-ban kerül meghatározásra.
   2. cikk
   Az (EU) 2016/2292 végrehajtási rendelet hatályát veszti.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. december 13-án.

            a Bizottság részéről

            az elnök

         Jean-Claude JUNCKER

      (1)  HL L 172., 2012.6.30., 10. o.

      (2)  A Bizottság (EU) 2016/2292 végrehajtási rendelete (2016. december 16.) az Unióban felszámítható legmagasabb mobil hívásvégződtetési díjak súlyozott átlagának meghatározásáról és az (EU) 2015/2352 végrehajtási rendelet hatályon kívül helyezéséről (HL L 344., 2016.12.17., 77. o.).

      (3)  Az Európai Parlament és a Tanács 2002/21/EK irányelve (2002. március 7.) az elektronikus hírközlő hálózatok és elektronikus hírközlési szolgáltatások közös keretszabályozásáról („Keretirányelv”) (HL L 108., 2002.4.24., 33. o.).

      (4)  Az Európai Parlament és a Tanács 2002/19/EK irányelve (2002. március 7.) az elektronikus hírközlő hálózatokhoz és kapcsolódó eszközökhöz való hozzáférésről, valamint azok összekapcsolásáról („Hozzáférési irányelv”) (HL L 108., 2002.4.24., 7. o.).


title: A Bizottság (EU) 2017/2313 végrehajtási rendelete (2017. december 13.) az Unió területén belüli szállításhoz, illetve a védett zónákba történő behozatalhoz és az azokon belüli szállításhoz szükséges növényútlevelekre vonatkozó formai előírások meghatározásáról

text:
               14.12.2017

               HU

               Az Európai Unió Hivatalos Lapja

               L 331/44

         A BIZOTTSÁG (EU) 2017/2313 VÉGREHAJTÁSI RENDELETE
   (2017. december 13.)
   az Unió területén belüli szállításhoz, illetve a védett zónákba történő behozatalhoz és az azokon belüli szállításhoz szükséges növényútlevelekre vonatkozó formai előírások meghatározásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 83. cikke (7) bekezdésére,
   mivel:

               (1)

               Az (EU) 2016/2031 rendelet 83. cikkének (7) bekezdése felhatalmazza a Bizottságot az Unió területén belüli szállításhoz, illetve a védett zónákba történő behozatalhoz és az azokon belüli szállításhoz szükséges növényútlevelekre vonatkozó formai előírások elfogadására. A jó láthatóság és olvashatóság érdekében szükséges a növényútlevelek formátumának egységesítése. Az egységesítés azt is biztosítja, hogy a növényútlevelek világosan megkülönböztethetők legyenek minden egyéb adattól és címkétől.

               (2)

               mivel a növények, a növényi termékek, illetve egyéb olyan áruk (anyagok), amelyekhez növényútlevelet kell használni, méretükben és jellegükben eltérnek egymástól, célszerű bizonyos mértékű rugalmasságot biztosítani a növényútlevelekre vonatkozó formai előírások tekintetében. Ezért a melléklet szerinti növényútlevelek A–D. kategóriáin belül különböző alternatív mintákat indokolt meghatározni annak érdekében, hogy figyelembe lehessen venni a növények, növényi termékek, illetve növényútlevél használatát igénylő egyéb áruk említett eltéréseit. A szóban forgó mintáknak nem szükséges külön meghatározniuk a növényútlevél méretét, az elemeket határoló vonalak alkalmazását, az elemek méretarányát és a megjelenítésükhöz használt betűtípusokat.

               (3)

               A növényútlevelek elemeit egy téglalap vagy négyzet alakú mezőbe kell rendezni, és határoló vonalakkal vagy más módon egyértelműen el kell különíteni minden egyéb írott vagy képi anyagtól. A tapasztalatok szerint erre szükség van a növényútlevelek jó láthatósága miatt, és hogy világosan megkülönböztethetők legyenek minden egyéb adattól és címkétől.

               (4)

               A jogbiztonság érdekében e rendeletet ugyanazon naptól indokolt alkalmazni, mint az (EU) 2016/2031 rendeletet.

               (5)

               Számos olyan növény, növényi termék, illetve egyéb áru még továbbra is piacon lesz e rendelet alkalmazásának napja előtt vagy kerül szállításra az említett napot követően, amelyhez a 92/105/EGK bizottsági irányelvvel (2) összhangban bocsátottak ki növényútlevelet. Mivel egészségügyi kockázatok miatt nem szükséges az új formai előírásokhoz való azonnali igazodás, indokolt, hogy a 2019. december 14-e előtt kibocsátott növényútlevelek 2023. december 14-ig érvényben maradjanak.

               (6)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   Növényútlevél-minták
   (1)   Az Unió területén belüli szállításhoz kiállított növényútleveleknek meg kell felelniük a melléklet A. részében található minták egyikének.
   (2)   A védett zónákba történő behozatalhoz és az azokon belüli szállításhoz kiállított növényútleveleknek meg kell felelniük a melléklet B. részében található minták egyikének.
   (3)   Az Unió területén belüli szállításhoz kiállított és az (EU) 2016/2031 rendelet 83. cikke (5) bekezdésének második albekezdése szerinti tanúsító címkével kombinált növényútleveleknek meg kell felelniük a melléklet C. részében található minták egyikének.
   (4)   A védett zónákba történő behozatalhoz és az azokon belüli szállításhoz kiállított és az (EU) 2016/2031 rendelet 83. cikke (5) bekezdésének harmadik albekezdése szerinti tanúsító címkével kombinált növényútleveleknek meg kell felelniük a melléklet D. részében található minták egyikének.
   2. cikk
   A növényútlevelek elemeivel kapcsolatos követelmények
   A növényútlevél (EU) 2016/2031 rendelet VII. mellékletében meghatározott elemeit egy téglalap vagy négyzet alakú mezőbe kell rendezni, és azoknak vizuális segédeszköz nélkül is olvashatóknak kell lenniük.
   A szóban forgó elemeket határoló vonalakkal vagy más módon egyértelműen el kell különíteni minden egyéb írott vagy képi anyagtól annak érdekében, hogy jól láthatók és világosan megkülönböztethetők legyenek.
   3. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   4. cikk
   Az alkalmazás kezdő napja
   Ezt a rendeletet 2019. december 14-től kell alkalmazni.
   A 92/105/EGK irányelvvel összhangban 2019. december 14-e előtt kibocsátott növényútlevelek 2023. december 14-ig érvényben maradnak.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. december 13-án.

            a Bizottság részéről

            az elnök

         Jean-Claude JUNCKER

      (1)  HL L 317., 2016.11.23., 4. o.

      (2)  A Bizottság 92/105/EGK irányelve (1992. december 3.) egyes növények, növényi termékek, illetve egyéb áruk Közösségen belüli mozgásához használandó növényútlevelek bizonyos mértékű egységesítésének megállapításáról, valamint az ilyen növényútlevelek kibocsátásával kapcsolatos részletes eljárások, továbbá azok pótlásával kapcsolatos részletes eljárások és feltételek megállapításáról (HL L 4., 1993.1.8., 22. o.).

      MELLÉKLET
      Technikai előírás: A növényútlevelek mérete, az elemeket határoló vonalak alkalmazása, az elemek méretaránya és a megjelenítésükhöz használt betűtípusok csak példaként szolgálnak.
      Az Unió zászlaja nyomtatható színesben vagy fekete-fehérben, fekete alapon fehér csillagokkal vagy fordítva.
      Magyarázatok

                  1.

                  A „Plant Passport” vagy „Plant Passport – PZ” szavak angolul és adott esetben az Unió egy másik hivatalos nyelvén, perjellel elválasztva.

                  2.

                  Növények és növényi termékek esetében a vonatkozó növényfaj(ok) vagy taxon(ok) botanikai neve vagy – adott esetben – az érintett áru neve és opcionálisan az érintett fajta neve követ.

                  3.

                  Az (EU) 2016/2031 rendelet 67. cikkének a) pontjában említett, az ISO 3166-1-alpha-2 szabványban (1) arra a tagállamra megadott kétbetűs kód, amelyben a növényútlevelet használó vállalkozót nyilvántartásba vették.

                  4.

                  Az érintett vállalkozó alfabetikus, numerikus vagy alfanumerikus nemzeti nyilvántartási száma.

                  5.

                  Adott esetben az érintett növény, növényi termék vagy egyéb áru nyomonkövetési kódja.

                  6.

                  Adott esetben a nyomonkövetési kód kiegészítéseként egyedi vonalkód, QR-kód, hologram, chip vagy egyéb adathordozó.

                  7.

                  Adott esetben az (EU) 2016/2031 rendelet 67. cikkének a) pontjában említett, az ISO 3166-1-alpha-2 szabványban a származási tagállam(ok)ra megadott kétbetűs kód.

                  8.

                  Adott esetben a harmadik ország(ok) neve vagy az ISO 3166-1-alpha-2 szabványban megadott kétbetűs kódjuk/kódjaik.

                  9.

                  A védett zónás zárlati károsító(k) tudományos megnevezése(i) vagy – alternatívaként – az említett károsító(k) egyedi kódja(i), az (EU) 2016/2031 rendelet 32. cikkének (3) bekezdése szerint.

                  10.

                  A 66/401/EGK tanácsi irányelv (2) 10. cikkének (1) bekezdésében, a 66/402/EGK tanácsi irányelv (3) 10. cikkének (1) bekezdésében, a 68/193/EGK tanácsi irányelv (4) 10. cikkének (1) bekezdésében, a 2002/54/EK tanácsi irányelv (5) 12. cikkében, a 2002/55/EK tanácsi irányelv (6) 28. cikkének (1) bekezdésében, a 2002/56/EK tanácsi irányelv (7) 13. cikkének (1) bekezdésében és a 2002/57/EK tanácsi irányelv (8) 12. cikkének (1) bekezdésében említett vetőmagok és egyéb szaporítóanyagok hatósági címkéin és a 2008/90/EK tanácsi irányelv (9) 9. cikke (1) bekezdésének b) pontjában említett prebázis, bázis vagy tanúsított anyagok címkéin feltüntetendő adatok.

         A. RÉSZ

         Minta az 1. cikk (1) bekezdése szerinti, az Unió területén belüli szállításhoz kiállított növényútlevelekhez

         B. RÉSZ

         Minta az 1. cikk (2) bekezdése szerinti, a védett zónákba történő behozatalhoz és az azokon belüli szállításhoz kiállított növényútlevelekhez

         C. RÉSZ

         Minta az 1. cikk (3) bekezdése szerinti, az Unió területén belüli szállításhoz kiállított és tanúsító címkével kombinált növényútlevelekhez

         D. RÉSZ

         Minta az 1. cikk (4) bekezdése szerinti, a védett zónákba történő behozatalhoz és az azokon belüli szállításhoz kiállított és tanúsító címkével kombinált növényútlevelekhez

         (1)  ISO 3166-1:2006, Országok és igazgatási egységeik nevének kódjai – 1. rész: Országkódok. Nemzetközi Szabványügyi Szervezet, Genf.

         (2)  A Tanács 66/401/EGK irányelve (1966. június 14.) a takarmánynövény-vetőmagok forgalmazásáról (HL 125., 1966.7.11., 2298/66. o.).

         (3)  A Tanács 66/402/EGK irányelve (1966. június 14.) a gabonavetőmagok forgalmazásáról (HL 125., 1966.7.11., 2309/66. o.).

         (4)  A Tanács 68/193/EGK irányelve (1968. április 9.) a vegetatív szőlő-szaporítóanyagok forgalmazásáról (HL L 93., 1968.4.17., 15. o.).

         (5)  A Tanács 2002/54/EK irányelve (2002. június 13.) a répavetőmag forgalmazásáról (HL L 193., 2002.7.20., 2. o.).

         (6)  A Tanács 2002/55/EK irányelve (2002. június 13.) a zöldségvetőmagok forgalmazásáról (HL L 193., 2002.7.20., 33. o.).

         (7)  A Tanács 2002/56/EK irányelve (2002. június 13.) a vetőburgonya forgalmazásáról (HL L 193., 2002.7.20., 60. o.).

         (8)  A Tanács 2002/57/EK irányelve (2002. június 13.) az olaj- és rostnövények vetőmagjának forgalmazásáról (HL L 193., 2002.7.20., 74. o.).

         (9)  A Tanács 2008/90/EK irányelve (2008. szeptember 29.) a gyümölcstermő növények szaporítóanyagai, illetve a gyümölcstermesztésre szánt gyümölcstermő növények forgalmazásáról (HL L 267., 2008.10.8., 8. o.).


title: A Bizottság (EU) 2017/2324 végrehajtási rendelete (2017. december 12.) a glifozát hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása meghosszabbításáról, továbbá az 540/2011/EU bizottsági végrehajtási rendelet mellékletének módosításáról (EGT-vonatkozású szöveg. )

text:
               15.12.2017

               HU

               Az Európai Unió Hivatalos Lapja

               L 333/10

         A BIZOTTSÁG (EU) 2017/2324 VÉGREHAJTÁSI RENDELETE
   (2017. december 12.)
   a glifozát hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása meghosszabbításáról, továbbá az 540/2011/EU bizottsági végrehajtási rendelet mellékletének módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 20. cikke (1) bekezdésére,
   mivel:

               (1)

               A 2001/99/EK bizottsági irányelv (2) hatóanyagként felvette a glifozátot a 91/414/EGK tanácsi irányelv (3) I. mellékletébe.

               (2)

               A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagnak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.

               (3)

               A glifozát hatóanyagnak az 540/2011/EU végrehajtási rendelet mellékletének A. részében megállapított jóváhagyása 2017. december 15-én lejár.

               (4)

               Az 1141/2010/EU bizottsági rendelet 4. cikkének megfelelően az említett cikkben előírt határidőn belül kérelmet nyújtottak be a glifozát hatóanyagnak a 91/414/EGK irányelv (5) I. mellékletébe való felvétele megújítására.

               (5)

               A kérelmező az 1141/2010/EU rendelet 9. cikkének megfelelően előírt kiegészítő dossziékat benyújtotta. A jelentéstevő tagállam a kérelmet hiánytalannak találta.

               (6)

               A referens tagállam a társreferens tagállammal konzultálva elkészítette a jóváhagyás érvényességének meghosszabbítására irányuló kérelmet értékelő jelentést, amelyet 2013. december 20-án benyújtott az Európai Élelmiszerbiztonsági Hatósághoz (a továbbiakban: Hatóság) és a Bizottsághoz.

               (7)

               A Hatóság a hosszabbítási kérelmet értékelő jelentést észrevételezésre megküldte a kérelmezőnek és a tagállamoknak, majd a kapott észrevételeket továbbította a Bizottságnak. A Hatóság ezenkívül közzétette a kiegészítő összefoglaló dokumentációt.

               (8)

               Miután a Nemzetközi Rákkutatási Ügynökség 2015. március 20-án közzétette a glifozát karcinogén potenciáljára vonatkozó megállapításait, a Bizottság 2015. április 29-én megbízta a Hatóságot, hogy vizsgálja felül a háttér-információkat, valamint az említett megállapításokat 2015. augusztus 13-ig építse be következtetésébe.

               (9)

               A Nemzetközi Rákkutatási Ügynökségtől származó információk (6), valamint a tagállamoktól és a nyilvánosságtól kapott rendkívül nagy számú észrevétel megfelelő értékelése érdekében a Bizottság 2015. október 30-ig meghosszabbította a Hatóság következtetésének benyújtására megszabott határidőt.

               (10)

               A Hatóság 2015. október 30-án eljuttatta a Bizottsághoz az azzal kapcsolatban levont következtetését (7), hogy a glifozát várhatóan megfelel-e az 1107/2009/EK rendelet 4. cikkében előírt jóváhagyási kritériumoknak. A Bizottság 2016. január 28-án ismertette a glifozátra vonatkozó vizsgálati jelentés tervezetét a Növények, Állatok, Élelmiszerek és Takarmányok Állandó Bizottságával.

               (11)

               A kérelmező lehetőséget kapott arra, hogy a felülvizsgálati jelentés tervezetével kapcsolatban észrevételeket tegyen.

               (12)

               A Növények, Állatok, Élelmiszerek és Takarmányok Állandó Bizottságában 2016. május 18-án és 19-én folytatott megbeszélések során több tagállam – kockázatkezelői szerepében – a glifozát esetében úgy ítélte meg, hogy indokolt beszerezni az Európai Vegyianyag-ügynökség (a továbbiakban: ügynökség) kockázatértékelési bizottságának a glifozát karcinogenitására vonatkozó harmonizált osztályozással kapcsolatos véleményét a jóváhagyás meghosszabbításáról szóló határozat meghozatala előtt, mert ez a vélemény jelentőséggel bírhat az 1107/2009/EK rendelet szerinti kritériumokon alapuló jóváhagyás szempontjából.

               (13)

               A glifozát jóváhagyásának lehetséges meghosszabbítását a Növények, Állatok, Élelmiszerek és Takarmányok Állandó Bizottságán kívül is részletesen megvitatták. Az Európai Parlament 2016. április 13-án (8) és 2017. október 24-én (9) állásfoglalásokat fogadott el a glifozát hatóanyag jóváhagyásának meghosszabbítására vonatkozó különféle bizottsági végrehajtási rendelettervezetekről, majd 2017. október 6-án az Európai Bizottság hivatalosan megkapta az európai polgári kezdeményezést (10), amelynek három célja közül az egyik kifejezetten a glifozáthoz kapcsolódott, és amelyen legalább 1 millió és legalább 7 országból származó állampolgár hitelesített aláírása szerepelt.

               (14)

               Mivel szükséges volt beszerezni az ügynökség kockázatértékelési bizottságának a glifozát karcinogenitására vonatkozó harmonizált osztályozással kapcsolatos véleményét, 2016. március 17-én a referens tagállam az 1272/2008/EK európai parlamenti és tanácsi rendelet (11) 37. cikkének megfelelően dokumentációt nyújtott be, többek között a karcinogenitási osztályra vonatkozóan. Figyelemmel az ilyen dokumentáció értékeléséhez szükséges időre, a hatóanyag jóváhagyási időszakát a Bizottság az (EU) 2016/1056 bizottsági végrehajtási rendelettel (12) meghosszabbította az ügynökség keretében működő kockázatértékelési bizottság véleményének kézhezvételi dátumától számított hat hónapra, de legfeljebb 2017. december 31-ig. Időközben az (EU) 2016/1313 bizottsági végrehajtási rendelet (13) az új tudományos és technikai ismeretek fényében módosította a hatóanyag jóváhagyási feltételeit.

               (15)

               Az ügynökség kockázatértékelési bizottsága 2017. március 15-én elfogadta véleményét (14), amelyet 2017. június 15-én továbbított a Bizottságnak. A Bizottság 2017. június 28-án közleményt (15) tett közzé az Európai Unió Hivatalos Lapjában, megerősítve a vélemény kézhezvételének napját. Véleményében az ügynökség kockázatértékelési bizottsága konszenzussal arra a következtetésre jutott, hogy a jelenleg rendelkezésre álló információk alapján a glifozátot a karcinogenitás tekintetében nem indokolt veszélyességi osztályba sorolni.

               (16)

               2015. októberi következtetésében a Hatóság szerint adathiány lépett fel, amely miatt nem volt kizárható egy tanulmányban megfigyelt, az endokrin rendszerre kifejtett potenciális hatás. Releváns adatok túl későn váltak elérhetővé ahhoz, hogy a szakmai vizsgálat részét képezhessék. A Bizottság ezért 2016. szeptember 27-én felkérte a Hatóságot e kiegészítő információk értékelésére. A Hatóság 2017. szeptember 7-én eljuttatta a Bizottsághoz a glifozát endokrin rendszerre kifejtett potenciális hatására vonatkozó következtetését (16). Ebben a Hatóság megerősítette, hogy az adathiány kérdése megoldódott, mivel a bizonyítékok túlnyomó többsége arra utalt, hogy – a toxikológia területét felölelő átfogó adatbázis alapján –a glifozát az ösztrogént, az androgént, a pajzsmirigyet és a szteroidogenezist érintő hatásmódját tekintve nem rendelkezik endokrin károsító tulajdonságokkal. A rendelkezésre álló ökotoxikológiai vizsgálatok nem mondtak ellent ennek a következtetésnek.

               (17)

               Legalább egy, glifozát hatóanyagú növényvédő szer egy vagy több reprezentatív felhasználása tekintetében megállapítást nyert, hogy az 1107/2009/EK rendelet 4. cikkében előírt jóváhagyási kritériumok teljesülnek. Ezért e jóváhagyási kritériumokat teljesítettnek kell tekinteni.

               (18)

               Helyénvaló tehát meghosszabbítani a glifozát jóváhagyását.

               (19)

               Noha a glifozát hatóanyagról már most is nagy mennyiségű információ áll rendelkezésre, amelyek értékelése ahhoz a következtetéshez vezetetett, hogy a glifozát hatóanyag jóváhagyását indokolt meghosszabbítani, a glifozáttal összefüggésben – más hatóanyagokhoz viszonyítva – kivételesen gyors ütemben jelennek meg kiegészítő információk. Éppen ezért a glifozát jóváhagyási időszakára vonatkozó döntés meghozatalakor figyelembe kell venni a lehetséges gyors jövőbeli tudományos és technológiai fejleményeket, számításba véve azt is, hogy a glifozát az egyik legelterjedtebb gyomirtó szer az Unióban.

               (20)

               E körülmények és a fenti preambulumbekezdésekben említett egyéb lényegi tényezők fényében, valamint tekintettel az Unióban megkövetelt magas szintű biztonság és védelem biztosításának szükségességére, kockázatkezelési szempontból kiindulva indokolt előírni a glifozát jóváhagyásának öt évvel történő meghosszabbítását, mindeközben gondoskodva arról, hogy a glifozát újbóli értékelése más hatóanyagokhoz képest kiemelt fontosságot élvezzen.

               (21)

               Az 1107/2009/EK rendelet 14. cikke (1) bekezdésének a rendelet 6. cikkével összefüggésben értelmezett rendelkezései alapján, valamint a jelenlegi tudományos és műszaki ismeretek fényében azonban a jóváhagyás feltételeit bizonyos feltételekkel és korlátozásokkal ki kell egészíteni.

               (22)

               Az 1107/2009/EK rendelet 20. cikke (3) bekezdésének a 13. cikk (4) bekezdésével összefüggésben értelmezett rendelkezései értelmében az 540/2011/EU végrehajtási rendelet mellékletét ennek megfelelően módosítani kell.

               (23)

               Tekintettel arra, hogy a glifozát jelenlegi jóváhagyásának érvényessége 2017. december 15-én lejár, ennek a rendeletnek a lehető leghamarabb hatályba kell lépnie.

               (24)

               E rendeletet a glifozát hatóanyag jóváhagyásának a (3) preambulumbekezdésben említett lejárati dátumát követő naptól kell alkalmazni.

               (25)

               A Növények, Állatok, Élelmiszerek és Takarmányok Állandó Bizottsága nem nyilvánított véleményt az elnöke által kitűzött határidőn belül. Mivel végrehajtási jogi aktus elfogadására volt szükség, az elnök a végrehajtási aktus tervezetét további megvitatás céljából a fellebbviteli bizottság elé terjesztette. Az e rendeletben előírt intézkedések összhangban vannak a fellebbviteli bizottság véleményével,

         ELFOGADTA EZT A RENDELETET:
   1. cikk
   A hatóanyag jóváhagyásának meghosszabbítása
   Az I. mellékletben meghatározott glifozát hatóanyag jóváhagyása az ugyanabban a mellékletben foglalt feltételekkel meghosszabbításra kerül.
   2. cikk
   Az 540/2011/EU végrehajtási rendelet módosításai
   Az 540/2011/EU végrehajtási rendelet melléklete e rendelet II. mellékletének megfelelően módosul.
   3. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő napon lép hatályba.
   Ezt a rendeletet 2017. december 16-tól kell alkalmazni.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Strasbourgban, 2017. december 12-én.

            a Bizottság részéről

            az elnök

         Jean-Claude JUNCKER

      (1)  HL L 309., 2009.11.24., 1. o.

      (2)  A Bizottság 2001/99/EK irányelve (2001. november 20.) a növényvédő szerek forgalomba hozataláról szóló 91/414/EGK tanácsi irányelv I. mellékletének a glifozát és a tifenszulfuron-metil, mint hatóanyag felvétele érdekében történő módosításáról (HL L 304., 2001.11.21., 14. o.).

      (3)  A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

      (4)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

      (5)  A Bizottság 1141/2010/EU rendelete (2010. december 7.) a hatóanyagok második csoportját illetően a 91/414/EGK tanácsi irányelv I. mellékletébe történő felvétel megújítási eljárásának meghatározásáról és ezen anyagok jegyzékének létrehozásáról (HL L 322., 2010.12.8., 10. o.).

      (6)  IARC Monographs on the Evaluation of Carcinogenic Risks to Humans, 112. kötet (2015). Online elérhető a következő címen: www.iarc.fr

      (7)  EFSA (Európai Élelmiszerbiztonsági Hatóság), 2015. Conclusion on the peer review of the pesticide risk assessment of the active substance glyphosate (A glifozát hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2015;13(11):4302, 107. o. doi:10.2903/j.efsa.2015.4302. Online elérhető: www.efsa.europa.eu

      (8)  Az Európai Parlament 2016. április 13-i állásfoglalása a glifozát hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyására, továbbá az 540/2011/EU végrehajtási rendelet mellékletének módosítására irányuló bizottsági végrehajtási rendelettervezetről (D044281/01 – 2016/2624(RSP)). Online elérhető a következő címen: http://www.europarl.europa.eu/sides/getDoc.do?pubRef=-//EP//TEXT+TA+P8-TA-2016-0119+0+DOC+XML+V0//HU

      (9)  Az Európai Parlament 2017. október 24-i állásfoglalása a glifozát hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyására, továbbá az 540/2011/EU végrehajtási rendelet mellékletének módosítására irányuló bizottsági végrehajtási rendelettervezetről (D053565-01 –2017/2904(RSP). Online elérhető a következő címen: http://www.europarl.europa.eu/sides/getDoc.do?pubRef=-//EP//TEXT+TA+P8-TA-2017-0395+0+DOC+XML+V0//HU.

      (10)  Bizottsági nyilvántartási szám: ECI(2017)000002; online elérhető a következő címen: http://ec.europa.eu/citizens-initiative/public/initiatives/successful/details/2017/000002/hu.

      (11)  Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).

      (12)  A Bizottság (EU) 2016/1056 végrehajtási rendelete (2016. június 29.) az 540/2011/EU végrehajtási rendeletnek a glifozát hatóanyag jóváhagyása érvényességének meghosszabbítása tekintetében történő módosításáról (HL L 173., 2016.6.30., 52. o.).

      (13)  A Bizottság (EU) 2016/1313 végrehajtási rendelete (2016. augusztus 1.) az 540/2011/EU végrehajtási rendeletnek a glifozát hatóanyag jóváhagyási feltételei tekintetében történő módosításáról (HL L 208., 2016.8.2., 1. o.).

      (14)  Európai Vegyianyag-ügynökség (ECHA) (2017). A kockázatértékelési bizottság véleménye, amely harmonizált osztályozást és címkézést javasol a glifozátra vonatkozóan (ISO); N-(foszfonometil)-glicin (EC-szám: 213-997-4; CAS-szám: 1071-83-6).

      (15)  A Bizottság közleménye a glifozát uniós szintű harmonizált osztályozására és címkézésére vonatkozó javaslatról az Európai Vegyianyag-ügynökség kockázatértékelési bizottsága által megfogalmazott vélemény kézhezvételének dátumáról (HL C 204., 2017.6.28., 5. o.).

      (16)  EFSA (Európai Élelmiszerbiztonsági Hatóság), 2017. Conclusion on the peer review of the pesticide risk assessment of the potential endocrine disrupting properties of glyphosate (A glifozát hatóanyagú növényvédő szerek esetleges endokrin károsító tulajdonságai értékelésének szakmai vizsgálatából levont következtetés). EFSA Journal 2017;15(9):4979, 20. o. https://doi.org/10.2903/j.efsa.2017.4979.

      I. MELLÉKLET

                  Közhasználatú név,
                  Azonosító szám

                  IUPAC-név

                  Tisztaság (1)

                  Jóváhagyás dátuma

                  Jóváhagyás lejárta

                  Egyedi rendelkezések

                  Glifozát
                  CAS-szám: 1071-83-6
                  CIPAC-szám: 284

                  N-(foszfonometil)-glicin

                  ≥ 950 g/kg
                  Szennyeződések:
                  formaldehid, kevesebb mint 1 g/kg

                     N-nitrozo-glifozát, kevesebb mint 1 g/kg

                  2017. december 16.

                  2022. december 15.

                  Kizárólag gyomirtó szerként engedélyezhető.
                  Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a glifozátról szóló vizsgálati jelentésben és különösen a jelentés I. és II. függelékében található megállapításokat.
                  Az átfogó értékelésben a tagállamoknak fokozott figyelmet kell fordítaniuk a következőkre:

                              —

                              az érzékeny területeken lévő felszín alatti vizek védelme, különösen akkor, ha a szert nem növényekhez használják,

                              —

                              a hivatásos és nem hivatásos felhasználók védelme,

                              —

                              a szárazföldi gerincesek és a nem célzott szárazföldi növények védelme,

                              —

                              a nem célszervezet szárazföldi ízeltlábúak és gerincesek sokféleségét és abundanciáját trofikus kölcsönhatások révén fenyegető kockázat,

                              —

                              a betakarítás előtti felhasználás megfeleljen a helyes mezőgazdasági gyakorlatnak.

                        A felhasználási feltételek között adott esetben kockázatcsökkentő intézkedéseknek is szerepelniük kell.
                  A tagállamoknak gondoskodniuk kell arról, hogy a glifozátot tartalmazó növényvédő szerek használatát minimálisra korlátozzák a 2009/128/EK irányelv 12. cikkének a) pontjában felsorolt területeken.
                  A tagállamok biztosítaniuk kell az iparilag gyártott műszaki minőségű anyag specifikációja és a toxikológiai vizsgálatokhoz használt anyag specifikációja közötti ekvivalenciát.
                  A tagállamoknak biztosítaniuk kell, hogy a glifozátot tartalmazó növényvédő szerek ne tartalmazzák a polietoxilált faggyúamin segédanyagot (CAS-szám: 61791-26-2).

         (1)  A hatóanyag azonosítására és specifikációjára vonatkozó további részletek a vizsgálati jelentésben találhatók.

      II. MELLÉKLET
      Az 540/2011/EU végrehajtási rendelet melléklete az alábbiak szerint módosul:

                  1.

                  az A. részben a glifozátra vonatkozó 25. bejegyzést el kell hagyni;

                  2.

                  a B. rész a következő bejegyzéssel egészül ki:

                              Közhasználatú név,
                              Azonosító szám

                              IUPAC-név

                              Tisztaság (1)

                              Jóváhagyás dátuma

                              Jóváhagyás lejárta

                              Egyedi rendelkezések

                              „118

                              Glifozát
                              CAS-szám: 1071-83-6
                              CIPAC-szám: 284

                              N-(foszfonometil)-glicin

                              ≥ 950 g/kg
                              Szennyeződések:
                              formaldehid, kevesebb mint 1 g/kg

                                 N-nitrozo-glifozát, kevesebb mint 1 g/kg

                              2017. december 16.

                              2022. december 15.

                              Kizárólag gyomirtó szerként engedélyezhető.
                              Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a glifozátról szóló vizsgálati jelentésben és különösen a jelentés I. és II. függelékében található megállapításokat.
                              Az átfogó értékelésben a tagállamoknak fokozott figyelmet kell fordítaniuk a következőkre:

                                          —

                                          az érzékeny területeken lévő felszín alatti vizek védelme, különösen akkor, ha a szert nem növényekhez használják,

                                          —

                                          a hivatásos és nem hivatásos felhasználók védelme,

                                          —

                                          a szárazföldi gerincesek és a nem célzott szárazföldi növények védelme,

                                          —

                                          a nem célszervezet szárazföldi ízeltlábúak és gerincesek sokféleségét és abundanciáját trofikus kölcsönhatások révén fenyegető kockázat,

                                          —

                                          a betakarítás előtti felhasználás megfelelése a helyes mezőgazdasági gyakorlatnak.

                                    A felhasználási feltételek között adott esetben kockázatcsökkentő intézkedéseknek is szerepelniük kell.
                              A tagállamoknak gondoskodniuk kell arról, hogy a glifozátot tartalmazó növényvédő szerek használatát minimálisra korlátozzák a 2009/128/EK irányelv 12. cikkének a) pontjában felsorolt területeken.
                              A tagállamok biztosítaniuk kell az iparilag gyártott műszaki minőségű anyag specifikációja és a toxikológiai vizsgálatokhoz használt anyag specifikációja közötti ekvivalenciát.
                              A tagállamoknak biztosítaniuk kell, hogy a glifozátot tartalmazó növényvédő szerek ne tartalmazzák a polietoxilált faggyúamin segédanyagot (CAS-szám: 61791-26-2).

         (1)  A hatóanyag azonosítására és specifikációjára vonatkozó további részletek a vizsgálati jelentésben találhatók.”


title: A Bizottság (EU) 2017/2330 végrehajtási rendelete (2017. december 14.) a vas(II)-karbonátnak, a vas(III)-klorid-hexahidrátnak, a vas(II)-szulfát-monohidrátnak, a vas(II)-szulfát-heptahidrátnak, a vas(II)-fumarátnak, az aminosavak vas(II)-kelát-hidrátjának, a fehérjehidrolizátumok vas(II)-kelátjának és a glicin-hidrát vas(II)-kelátjának valamennyi állatfaj takarmány-adalékanyagaként, valamint a vas-dextrán malacok takarmány-adalékanyagaként történő engedélyezéséről, valamint az 1334/2003/EK és a 479/2006/EK rendelet módosításáról (EGT-vonatkozású szöveg. )

text:
               15.12.2017

               HU

               Az Európai Unió Hivatalos Lapja

               L 333/41

         A BIZOTTSÁG (EU) 2017/2330 VÉGREHAJTÁSI RENDELETE
   (2017. december 14.)
   a vas(II)-karbonátnak, a vas(III)-klorid-hexahidrátnak, a vas(II)-szulfát-monohidrátnak, a vas(II)-szulfát-heptahidrátnak, a vas(II)-fumarátnak, az aminosavak vas(II)-kelát-hidrátjának, a fehérjehidrolizátumok vas(II)-kelátjának és a glicin-hidrát vas(II)-kelátjának valamennyi állatfaj takarmány-adalékanyagaként, valamint a vas-dextrán malacok takarmány-adalékanyagaként történő engedélyezéséről, valamint az 1334/2003/EK és a 479/2006/EK rendelet módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
   mivel:

               (1)

               Az 1831/2003/EK rendelet rendelkezik a takarmányozási célra felhasznált adalékanyagok engedélyezéséről, az engedély megadásának feltételeiről és az engedélyezési eljárásokról. Az említett rendelet 10. cikke előírja a 70/524/EGK tanácsi irányelv (2) alapján engedélyezett adalékanyagok újraértékelését.

               (2)

               A vas-klorid-hexahidrát, a vas-oxid, a vas-karbonát, az aminosavak vas-kelát-hidrátja, a glicin-hidrát vas-kelátja, a vas-fumarát, a vas-szulfát-heptahidrát és a vas-szulfát-monohidrát vasvegyületeket az 1334/2003/EK bizottsági rendelet (3) és a 479/2006/EK bizottsági rendelet (4) határozatlan időre engedélyezte a 70/524/EGK irányelv alapján. Az említett anyagokat ezt követően az 1831/2003/EK rendelet 10. cikkének (1) bekezdése alapján meglévő termékként felvették a takarmány-adalékanyagok nyilvántartásába.

               (3)

               Az 1831/2003/EK rendelet 7. cikkével összefüggésben értelmezett 10. cikke (2) bekezdésének megfelelően kérelmet nyújtottak be a vas-klorid-hexahidrát, a vas-oxid, a vas-karbonát, az aminosavak vas-kelát-hidrátja, a glicin-hidrát vas-kelátja, a vas-fumarát, a vas-szulfát-heptahidrát és a vas-szulfát-monohidrát valamennyi állatfaj takarmány-adalékanyagaként történő újraértékelésére. Továbbá az említett rendelet 7. cikkének megfelelően kérelmet nyújtottak be a vas-dextrán malacok takarmány-adalékanyagaként történő engedélyezésére. A kérelmezők az adalékanyagoknak a „tápértékkel rendelkező adalékanyagok” adalékanyag-kategóriába való besorolását kérték. A kérelmekhez csatolták az 1831/2003/EK rendelet 7. cikkének (3) bekezdésében előírt adatokat és dokumentumokat.

               (4)

               Tudományos megfontolásokból az Európai Élelmiszerbiztonsági Hatóság (a továbbiakban: Hatóság) 2013. június 19-i (5), 2014. január 30-i (6), 2014. március 5-i (7), 2014. április 28-i (8) és 2016. január 27-i véleményében (9) azt ajánlotta, hogy a potenciális félreértések elkerülése érdekében a +3 oxidációs állapotú vas vegyületeit vas(III)-vegyületekre, a +2 oxidációs állapotú vas vegyületeit pedig vas(II)-vegyületekre nevezzék át. Az aminosavak vas(II)-kelátjának kémiai jellemzőit figyelembe véve a Hatóság javasolta annak a következő két csoportra bontását: az aminosavak vas(II)-kelát-hidrátja és a fehérjehidrolizátumok vas(II)-kelátja.

               (5)

               A Hatóság megállapította, hogy a vas(II)-karbonát, a vas(III)-klorid-hexahidrát, a vas(II)-szulfát-monohidrát, a vas(II)-szulfát-heptahidrát, a vas(II)-fumarát, az aminosavak vas(II)-kelát-hidrátja, a fehérjehidrolizátumok vas(II)-kelátja és a glicin-hidrát vas(II)-kelátja a javasolt felhasználási feltételek mellett nincs káros hatással sem azállatok egészségére, sem a fogyasztók biztonságára, sem pedig a környezetre. Mivel a vas(II)- és a vas(III)-vegyületek a bennük lévő nikkel miatt légúti, szem- és bőrirritációt okozhatnak, a szóban forgó adalékanyagok és az azokat tartalmazó előkeverékek tekintetében megfelelő óvintézkedéseket kell tenni a felhasználók biztonságával kapcsolatos aggályok elkerülése érdekében.

               (6)

               A Hatóság 2017. január 24-i véleményében (10) megállapította, hogy a vas-dextrán a javasolt felhasználási feltételek mellett nincs káros hatással sem az állatok egészségére, sem a fogyasztók biztonságára, sem pedig a környezetre, továbbá hogy a megfelelő védintézkedések mellett nem merülhetnek fel a felhasználókat érintő biztonsági aggályok.

               (7)

               A Hatóság megállapította továbbá, hogy a vas(II)-karbonát, a vas(III)-klorid-hexahidrát, a vas(II)-szulfát-monohidrát, a vas(II)-szulfát-heptahidrát, a vas(II)-fumarát, az aminosavak vas(II)-kelát-hidrátja, a fehérjehidrolizátumok vas(II)-kelátja, a glicin-hidrát vas(II)-kelátja és a vas-dextrán hatékony vasforrás; azonban a vas(II)-karbonát biológiai hasznosíthatósága jelentős eltéréseket mutat, és a vas(II)-szulfátéval összehasonlítva jelentéktelenebbnek minősül. A Hatóság úgy ítélte meg, hogy nem szükséges a forgalomba hozatalt követő egyedi nyomonkövetési előírásokat elrendelni. A Hatóság ellenőrizte továbbá az 1831/2003/EK rendelettel létrehozott referencialaboratórium által benyújtott, a takarmányban található takarmány-adalékanyagokra vonatkozó analitikai módszerekről szóló jelentéseket.

               (8)

               A vas(II)-karbonátnak, a vas(III)-klorid-hexahidrátnak, a vas(II)-szulfát-monohidrátnak, a vas(II)-szulfát-heptahidrátnak, a vas(II)-fumarátnak, az aminosavak vas(II)-kelát-hidrátjának, a fehérjehidrolizátumok vas(II)-kelátjának és a glicin-hidrát vas(II)-kelátjának valamennyi állatfaj takarmány-adalékanyagaként, valamint a vas-dextrán malacok takarmány-adalékanyagaként történő értékelése azt mutatja, hogy az 1831/2003/EK rendelet 5. cikkében előírt engedélyezési feltételek – az ivóvízre vonatkozó feltételeket kivéve – teljesülnek. Ennek megfelelően a szóban forgó anyagok felhasználását az e rendelet mellékletében meghatározottak szerint engedélyezni kell, ivóvízen keresztül történő felhasználásukat pedig meg kell tiltani.

               (9)

               A vas-klorid-hexahidrát, a vas-karbonát, az aminosavak vas-kelát-hidrátja, a vas-fumarát, a vas-szulfát-heptahidrát, a vas-szulfát-monohidrát és a glicin-hidrát vas-kelátja e rendelettel való engedélyezése, valamint a vas-oxid engedélyezésének elutasítása következtében a 479/2006/EK és az 1334/2003/EK rendelet ezen anyagokra vonatkozó bejegyzéseit el kell hagyni.

               (10)

               mivel a Hatóság 2016. május 24-i véleményeiben (11) nem tudott arra vonatkozó következtetést levonni, hogy a vas-oxid biztonságos-e a célfajok tekintetében, az adalékanyagot és az azt tartalmazó takarmányt a lehető leghamarabb ki kell vonni a forgalomból. Gyakorlati okokból ugyanakkor célszerű meghatározott átmeneti időszakot hagyni az érintett termékek forgalomból történő kivonására annak érdekében, hogy a piaci szereplők teljes mértékben eleget tudjanak tenni a kivonásra vonatkozó kötelezettségnek.

               (11)

               mivel semmilyen biztonsági ok nem indokolja az 1334/2003/EK rendelettel és a 479/2006/EK rendelettel engedélyezett vas-klorid-hexahidrát, vas-karbonát, aminosavak vas-kelát-hidrátja, glicin-hidrát vas-kelátja, vas-fumarát, vas-szulfát-heptahidrát és vas-szulfát-monohidrát engedélyezési feltételei módosításának azonnali alkalmazását, helyénvaló átmeneti időszakot biztosítani az érdekelt felek számára, hogy felkészülhessenek az engedélyezésből adódó új követelmények teljesítésére.

               (12)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   Engedélyezés
   A mellékletben meghatározott, a „tápértékkel rendelkező adalékanyagok” adalékanyag-kategóriába és a „nyomelemek vegyületei” funkcionális csoportba tartozó anyagok takarmány-adalékanyagként történő felhasználása a mellékletben meghatározott feltételek mellett engedélyezett.
   2. cikk
   Különleges felhasználási feltételek
   A mellékletben meghatározott, a „tápértékkel rendelkező adalékanyagok” adalékanyag-kategóriába és a „nyomelemek vegyületei” funkcionális csoportba tartozó engedélyezett anyagokat ivóvízben tilos felhasználni.
   3. cikk
   Az engedélyezés elutasítása
   A Bizottság a vas-oxid engedélyezését elutasítja, és az anyag tápértékkel rendelkező takarmány-adalékanyagként többé nem használható.
   4. cikk
   Az 1334/2003/EK rendelet módosítása
   Az 1334/2003/EK rendelet mellékletében az „E1 Vas-Fe” bejegyzésből a „Vas-klorid, hexahidrát”, a „Vas-karbonát”, az „Aminosavak vas-kelátja, hidrát”, a „Vas-fumarát”, a „Vas-szulfát, heptahidrát”, a „Vas-szulfát, monohidrát” és a „Vas-oxid” adalékanyagokat, valamint kémiai képletüket és leírásukat el kell hagyni.
   5. cikk
   A 479/2006/EK rendelet módosítása
   A 479/2006/EK rendelet mellékletében az „E1” bejegyzésből a „Glicin-hidrát vaskelátja” adalékanyagot el kell hagyni.
   6. cikk
   Átmeneti intézkedések
   (1)   Az 1334/2003/EK és a 479/2006/EK rendelettel engedélyezett vas-klorid-hexahidrát, vas-karbonát, aminosavak vas-kelát-hidrátja, glicin-hidrát vas-kelátja, vas-fumarát, vas-szulfát-heptahidrát, vas-oxid és vas-szulfát-monohidrát és az ezeket tartalmazó előkeverékek, amelyeket 2018. július 4. előtt állítottak elő és címkéztek fel a 2018. január 4. előtt alkalmazandó szabályoknak megfelelően, a meglévő készletek kimerüléséig továbbra is forgalomba hozhatók és felhasználhatók.
   (2)   Az (1) bekezdésben említett anyagokat tartalmazó azon takarmány-alapanyagok és takarmánykeverékek, amelyeket 2019. január 4. előtt állítottak elő és címkéztek fel a 2018. január 4. előtt alkalmazandó szabályoknak megfelelően, a meglévő készletek kimerüléséig továbbra is forgalomba hozhatók és felhasználhatók, amennyiben azokat élelmiszer-termelő állatok takarmányozására szánják.
   (3)   Az (1) bekezdésben említett anyagokat tartalmazó azon takarmány-alapanyagok és takarmánykeverékek, amelyeket 2020. január 4. előtt állítottak elő és címkéztek fel a 2018. január 4. előtt alkalmazandó szabályoknak megfelelően, a meglévő készletek kimerüléséig továbbra is forgalomba hozhatók és felhasználhatók, amennyiben azokat nem élelmiszer-termelő állatok takarmányozására szánják.
   7. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. december 14-én.

            a Bizottság részéről

            az elnök

         Jean-Claude JUNCKER

      (1)  HL L 268., 2003.10.18., 29. o.

      (2)  A Tanács 70/524/EGK irányelve (1970. november 23.) a takarmány-adalékanyagokról (HL L 270., 1970.12.14., 1. o.).

      (3)  A Bizottság 1334/2003/EK rendelete (2003. július 25.) a nyomelemek csoportjába tartozó számos takarmány-adalékanyag engedélyezési feltételeinek módosításáról (HL L 187., 2003.7.26., 11. o.).

      (4)  A Bizottság 479/2006/EK rendelete (2006. március 23.) a nyomelemek összetevői csoportba tartozó egyes adalékanyagok engedélyezéséről (HL L 86., 2006.3.24., 4. o.).

      (5)  EFSA Journal 2013;11(7):3287.

      (6)  EFSA Journal 2014;12(2):3566.

      (7)  EFSA Journal 2014;12(3):3607.

      (8)  EFSA Journal 2015;13(5):4109.

      (9)  EFSA Journal 2016;14(2):4396.

      (10)  EFSA Journal 2017;15(2):4701.

      (11)  EFSA Journal 2016;14(6):4508.


title: A Bizottság (EU) 2017/2325 végrehajtási rendelete (2017. december 14.) a folyékony lecitineket, hidrolizált lecitineket és olajtalanított lecitineket tartalmazó készítmények valamennyi állatfaj takarmány-adalékanyagaként történő engedélyezéséről és az (EU) 2017/1007 végrehajtási rendelet módosításáról (EGT-vonatkozású szöveg. )

text:
                  15.12.2017

                  HU

                  Az Európai Unió Hivatalos Lapja

                  L 333/17

            A BIZOTTSÁG (EU) 2017/2325 VÉGREHAJTÁSI RENDELETE
      (2017. december 14.)
      a folyékony lecitineket, hidrolizált lecitineket és olajtalanított lecitineket tartalmazó készítmények valamennyi állatfaj takarmány-adalékanyagaként történő engedélyezéséről és az (EU) 2017/1007 végrehajtási rendelet módosításáról
      (EGT-vonatkozású szöveg)
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
      mivel:

                  (1)

                  Az 1831/2003/EK rendelet rendelkezik a takarmányozási célra felhasznált adalékanyagok engedélyezéséről, az engedély megadásának feltételeiről és az engedélyezési eljárásokról. Az említett rendelet 10. cikke előírja a 70/524/EGK tanácsi irányelv (2) alapján engedélyezett adalékanyagok újraértékelését.

                  (2)

                  A lecitinek takarmány-adalékanyagként történő felhasználását valamennyi állatfaj esetében a 70/524/EGK irányelvnek megfelelően határozatlan időre engedélyezték. Az említett adalékanyagokat ezt követően az 1831/2003/EK rendelet 10. cikke (1) bekezdésének b) pontja szerint meglévő termékekként felvették a takarmány-adalékanyagok közösségi nyilvántartásába.

                  (3)

                  Az 1831/2003/EK rendelet 10. cikke (2) bekezdésének megfelelően kérelmet nyújtottak be a lecitineket tartalmazó készítmények valamennyi állatfaj takarmány-adalékanyagaként történő felhasználásának újraértékelésére vonatkozóan. A kérelmező az adalékanyagoknak a „technológiai adalékanyagok” adalékanyag-kategóriába, valamint az „emulgeálószerek” funkcionális csoportba való besorolását kérte. A kérelemhez csatolták az 1831/2003/EK rendelet 7. cikkének (3) bekezdésében előírt adatokat és dokumentumokat.

                  (4)

                  Az Európai Élelmiszerbiztonsági Hatóság (a továbbiakban: Hatóság) 2016. július 13-i véleményében (3) arra a következtetésre jutott, hogy a folyékony lecitineket, hidrolizált lecitineket és olajtalanított lecitineket tartalmazó készítmények a javasolt felhasználási feltételek mellett nincsenek káros hatással sem az állati és emberi egészségre, sem a környezetre. A Hatóság ezenfelül arra a következtetésre jutott, hogy a készítmények takarmányban, emulgeálószerként történő felhasználása hatékonynak bizonyul. A Hatóság úgy ítélte meg, hogy nem szükséges a forgalomba hozatalt követő egyedi nyomonkövetési előírásokat elrendelni. A Hatóság ellenőrizte továbbá az 1831/2003/EK rendelettel létrehozott referencialaboratórium által benyújtott, a takarmányban található takarmány-adalékanyagokra vonatkozó analitikai módszerekről szóló jelentést.

                  (5)

                  A folyékony lecitinek, hidrolizált lecitinek és olajtalanított lecitinek értékelése azt mutatja, hogy az 1831/2003/EK rendelet 5. cikkében előírt engedélyezési feltételek teljesülnek. Ennek megfelelően a szóban forgó készítmények használatát az e rendelet I. mellékletében meghatározottak szerint engedélyezni kell.

                  (6)

                  A piactorzító hatások kiküszöbölése érdekében indokolt összehangolni a lecitinek, a folyékony lecitinek, a hidrolizált lecitinek és az olajtalanított lecitinek jellemzőit és a felhasználási feltételeket, ezért az (EU) 2017/1007 bizottsági végrehajtási rendeletet (4) ennek megfelelően módosítani kell.

                  (7)

                  mivel biztonsági okok nem indokolják az engedélyezési feltételek módosításának azonnali alkalmazását, átmeneti időszakot kell biztosítani az érdekelt felek számára, hogy felkészülhessenek az engedélyezésből adódó új követelmények teljesítésére.

                  (8)

                  Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

            ELFOGADTA EZT A RENDELETET:
      1. cikk
      Engedélyezés
      Az I. mellékletben meghatározott, a „technológiai adalékanyagok” adalékanyag-kategóriába és az „emulgeálószerek” funkcionális csoportba tartozó adalékanyagok takarmány-adalékanyagként történő használata a mellékletben meghatározott feltételek mellett engedélyezett.
      2. cikk
      Az (EU) 2017/1007 rendelet módosítása
      Az (EU) 2017/1007 végrehajtási rendelet mellékletének helyébe e rendelet II. mellékletének szövege lép.
      3. cikk
      Átmeneti intézkedések
      (1)   Az I. mellékletben meghatározott adalékanyagok és az azokat tartalmazó előkeverékek, amelyeket 2018. július 4. előtt állítottak elő és címkéztek a 2018. január 4. előtt alkalmazandó szabályoknak megfelelően, a meglévő készletek kimerüléséig továbbra is forgalomba hozhatók és felhasználhatók.
      (2)   Az I. mellékletben meghatározott adalékanyagokat tartalmazó azon takarmánykeverékek és takarmány-alapanyagok, amelyeket 2019. január 4. előtt állítottak elő és címkéztek a 2018. január 4. előtt alkalmazandó szabályoknak megfelelően, a meglévő készletek kimerüléséig továbbra is forgalomba hozhatók és felhasználhatók, amennyiben azokat élelmiszer-termelő állatok takarmányozására szánják.
      (3)   Az I. mellékletben meghatározott adalékanyagokat tartalmazó azon takarmánykeverékek és takarmány-alapanyagok, amelyeket 2020. január 4. előtt állítottak elő és címkéztek a 2018. január 4. előtt alkalmazandó szabályoknak megfelelően, a meglévő készletek kimerüléséig továbbra is forgalomba hozhatók és felhasználhatók, amennyiben azokat nem élelmiszer-termelő állatok takarmányozására szánják.
      4. cikk
      Hatálybalépés
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.

         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2017. december 14-én.

               a Bizottság részéről

               az elnök

            Jean-Claude JUNCKER

         (1)  HL L 268., 2003.10.18., 29. o.

         (2)  A Tanács 70/524/EGK irányelve (1970. november 23.) a takarmány-adalékanyagokról (HL L 270., 1970.12.14., 1. o.).

         (3)  EFSA Journal 2016; 14(8):4561.

         (4)  A Bizottság (EU) 2017/1007 végrehajtási rendelete (2017. június 15.) egy lecitineket tartalmazó készítmény valamennyi állatfaj takarmány-adalékanyagaként történő engedélyezéséről (HL L 153., 2017.6.16., 13. o.).

         I. MELLÉKLET

                     Az adalékanyag azonosító száma

                     Az engedély jogosultjának neve

                     Adalékanyag

                     Összetétel, kémiai képlet, leírás, analitikai módszer

                     Állatfaj vagy -kategória

                     Maximális életkor

                     Legkisebb tartalom

                     Legnagyobb tartalom

                     Egyéb rendelkezések

                     Az engedély lejárta

                     mg/kg lecitinek a 12 %-os nedvességtartalmú teljes értékű takarmányban

                        Kategória: technológiai adalékanyagok. Funkcionális csoport: emulgeálószerek

                     1c322i

                     —

                     Folyékony lecitinek

                        Az adalékanyag összetétele

                     Lecitintartalmú készítmény:
                     foszfolipidek ≥ 48 %,
                     Nedvesség ≤ 1 %
                     Folyékony formában

                        A hatóanyag jellemzése

                     Repcemagból, napraforgóból és/vagy szójababból kinyert folyékony lecitinek (CAS-szám: 8002-43-5)

                        Analitikai módszer
                         (1)

                     A takarmány-adalékanyag jellemzésére:
                     A 231/2012/EU bizottsági rendelet (2) és a megfelelő vizsgálatok a FAO JECFA „Lecitinek” monográfiában (3)
                         (4)

                     Valamennyi állatfaj

                     —

                     —

                     —

                     2028. január 4.

                     1c322ii

                     Hidrolizált lecitinek

                        Az adalékanyag összetétele

                     hidrolizált lecitin tartalmú készítmény:
                     foszfolipidek ≥ 44 %,
                     Nedvesség ≤ 1 %
                     Folyékony formában

                        A hatóanyag jellemzése

                     Napraforgóból és/vagy szójababból kinyert hidrolizált lecitinek (CAS-szám: 8002-43-5)

                        Analitikai módszer
                         (1)

                     A takarmány-adalékanyag jellemzésére:
                     A 231/2012/EU bizottsági rendelet (2) és a megfelelő vizsgálatok a FAO JECFA „Lecitinek” monográfiában (3)
                         (4)

                     Valamennyi állatfaj

                     2028. január 4.

                     1c322iii

                     —

                     Olajtalanított lecitinek

                        Az adalékanyag összetétele

                     Olajtalanítottlecitin-tartalmú készítmény, legalább a következő tartalommal: foszfolipidek ≥ 75 %,
                     Nedvesség ≤ 2 %
                     Szilárd formában

                        A hatóanyag jellemzése

                     Napraforgóból és/vagy szójababból kinyert és oldószeres extrakcióval zsírtalanított olajtalanított lecitinek (CAS-szám: 8002-43-5)

                        Analitikai módszer
                         (1)

                     A takarmány-adalékanyag jellemzésére:
                     A 231/2012/EU bizottsági rendelet (2) és a megfelelő vizsgálatok a FAO JECFA „Lecitinek” monográfiában (3)
                         (4)

                     Valamennyi állatfaj

                     —

                     —

                     —

                     2028. január 4.

            (1)  Az analitikai módszerek részletes leírása a referencialaboratórium honlapján található: https://ec.europa.eu/jrc/en/eurl/feed-additives/evaluation-reports

            (2)  A Bizottság 231/2012/EU rendelete (2012. március 9.) az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékanyagok specifikációinak meghatározásáról (HL L 83., 2012.3.22., 1. o.).

            (3)  FAO JECFA Combined Compendium of Food Additive Specifications, – Lecithin, Monograph No. 4 (2007), http://www.fao.org/ag/agn/jecfa-additives/specs/monograph4/additive-250-m4.pdf

            (4)  FAO JECFA Combined Compendium for Food Additive Specifications – Analytical methods, test procedures and laboratory solutions used by and referenced in the food additive specifications, 4. kötet, http://www.fao.org/docrep/009/a0691e/a0691e00.htm

         II. MELLÉKLET
         „
               MELLÉKLET

                           Az adalékanyag azonosító száma

                           Az engedély jogosultjának neve

                           Adalékanyag

                           Összetétel, kémiai képlet, leírás, analitikai módszer

                           Állatfaj vagy -kategória

                           Maximális életkor

                           Legkisebb tartalom

                           Legnagyobb tartalom

                           Egyéb rendelkezések

                           Az engedély lejárta

                           mg/kg lecitinek a 12 %-os nedvességtartalmú teljes értékű takarmányban

                              Kategória: technológiai adalékanyagok. Funkcionális csoport: emulgeálószerek

                           1c322

                           —

                           Lecitinek

                              Az adalékanyag összetétele

                           Lecitintartalmú készítmény, legalább a következő tartalommal:

                                       —

                                       foszfolipidek ≥ 18 %,

                                       —

                                       lizofoszfolipidek ≥ 11 %,

                                 Nedvesség ≤ 1 %

                              A hatóanyag jellemzése

                           Szójababból kivont lecitinek (CAS-szám 8002-43-5)

                              Analitikai módszer
                               (1)

                           A takarmány-adalékanyag jellemzésére:
                           A 231/2012/EU bizottsági rendelet (2) és a megfelelő vizsgálatok a FAO JECFA „Lecitinek” monográfiában (3)
                               (4)

                           Valamennyi állatfaj

                           —

                           —

                           —

                           =

                           2027. július 6.

                     ”

            (1)  Az analitikai módszerek részletes leírása a referencialaboratórium honlapján található: https://ec.europa.eu/jrc/en/eurl/feed-additives/evaluation-reports

            (2)  A Bizottság 231/2012/EU rendelete (2012. március 9.) az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékanyagok specifikációinak meghatározásáról (HL L 83., 2012.3.22., 1. o.).

            (3)  FAO JECFA Combined Compendium of Food Additive Specifications, – Lecithin, Monograph No. 4 (2007), http://www.fao.org/ag/agn/jecfa-additives/specs/monograph4/additive-250-m4.pdf

            (4)  FAO JECFA Combined Compendium for Food Additive Specifications – Analytical methods, test procedures and laboratory solutions used by and referenced in the food additive specifications, 4. kötet, http://www.fao.org/docrep/009/a0691e/a0691e00.htm


title: A Bizottság (EU) 2017/2326 végrehajtási rendelete (2017. december 14.) az imiprotrinnak a 18. terméktípusba tartozó biocid termékekben felhasználható létező hatóanyagként történő jóváhagyásáról (EGT-vonatkozású szöveg. )

text:
               15.12.2017

               HU

               Az Európai Unió Hivatalos Lapja

               L 333/22

         A BIZOTTSÁG (EU) 2017/2326 VÉGREHAJTÁSI RENDELETE
   (2017. december 14.)
   az imiprotrinnak a 18. terméktípusba tartozó biocid termékekben felhasználható létező hatóanyagként történő jóváhagyásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 89. cikke (1) bekezdésének harmadik albekezdésére,
   mivel:

               (1)

               Az 1062/2014/EU felhatalmazáson alapuló bizottsági rendelet (2) megállapítja azon létező hatóanyagok jegyzékét, amelyeket a biocid termékekben való felhasználásuk jóváhagyásának lehetősége szempontjából értékelni kell. E jegyzékben szerepel az imiprotrin.

               (2)

               Sor került az imiprotrinnak az 528/2012/EU rendelet V. mellékletében meghatározott 18. terméktípusban (rovarölő és atkaölő szerek, valamint más ízeltlábúak elleni védekezésre használt szerek) való felhasználása tekintetében történő értékelésére.

               (3)

               Az értékelő illetékes hatóság minőségében eljárva az Egyesült Királyság 2016. július 20-án benyújtotta a Bizottságnak az értékelő jelentést és kapcsolódó ajánlásait.

               (4)

               Az 1062/2014/EU felhatalmazáson alapuló rendelet 7. cikkének (2) bekezdése értelmében a biocid termékekkel foglalkozó bizottság 2017. június 27-én megfogalmazta az Európai Vegyianyag-ügynökség véleményét, amelyben figyelembe vette az értékelő illetékes hatóság következtetéseit.

               (5)

               Az említett vélemény szerint a 18. terméktípusba tartozó, imiprotrint tartalmazó biocid termékek – a felhasználásukra vonatkozó bizonyos előírások és feltételek betartása esetén – várhatóan megfelelnek az 528/2012/EU rendelet 19. cikke (1) bekezdésének b) pontjában meghatározott követelményeknek.

               (6)

               Ezért helyénvaló jóváhagyni az imiprotrinnak a 18. terméktípusba tartozó biocid termékekben, az említett előírások és feltételek betartása mellett történő felhasználását.

               (7)

               Egy adott hatóanyag jóváhagyását megelőzően észszerű időtartamot kell biztosítani arra, hogy az érdekelt felek megtehessék az új követelmények teljesítéséhez szükséges előkészítő intézkedéseket.

               (8)

               Az e rendeletben előírt intézkedések összhangban vannak a Biocid Termékek Állandó Bizottságának véleményével,

         ELFOGADTA EZT A RENDELETET:
   1. cikk
   A Bizottság a mellékletben szereplő előírások és feltételek betartása mellett jóváhagyja, hogy az imiprotrint a 18. terméktípusba tartozó biocid termékekben hatóanyagként felhasználják.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. december 14-én.

            a Bizottság részéről

            az elnök

         Jean-Claude JUNCKER

      (1)  HL L 167., 2012.6.27., 1. o.

      (2)  A Bizottság 1062/2014/EU felhatalmazáson alapuló rendelete (2014. augusztus 4.) a biocid termékekben található valamennyi létező hatóanyag szisztematikus vizsgálatára irányuló, az 528/2012/EU európai parlamenti és tanácsi rendeletben említett munkaprogramról (HL L 294., 2014.10.10., 1. o.).

      MELLÉKLET

                  Közhasználatú név

                  IUPAC-név
                  Azonosító szám

                  A hatóanyag minimális tisztasági foka (1)

                  Jóváhagyás dátuma

                  Jóváhagyás lejárta

                  Terméktípus

                  Egyedi feltételek

                  Imiprotrin

                  IUPAC-név:
                  a 2,5-dioxo-3-prop-2-inil-imidazolidin-1-il-metil-(1R)-cisz-2,2-dimetil-3-(2-metil-prop-1-enil)-ciklopropánkarboxilát és a 2,5-dioxo-3-prop-2- inil-imidazolidin-1-il-metil-(1R)-transz-2,2-dimetil-3-(2-metil-prop-1-enil)-ciklopropánkarboxilát reakciótömege
                  EK-szám: 428-790-6
                  CAS-szám: 72963-72-5

                  ≥ 870 g/kg

                  2019. július 1.

                  2029. június 30.

                  18.

                  Biocid termékek esetében az engedélyezés feltételei a következők:

                              1.

                              A termék értékelése során különös figyelmet kell fordítani az engedélyezés iránti kérelemben foglalt olyan felhasználásokhoz kapcsolódó expozíciókra, kockázatokra és hatékonyságra, amelyekre a hatóanyag uniós szinten folytatott kockázatértékelése nem terjedt ki.

                              2.

                              Az értékelt felhasználásokra vonatkozóan azonosított kockázatokra tekintettel a termék értékelése során különös figyelmet kell fordítani a felszíni vízre, az üledékre és a talajra a felületek lefújására használatos termékek (spray) beltéri alkalmazása esetén.

                              3.

                              Az olyan termékek esetében, amelyek használata során az anyagból szermaradékok képződhetnek az élelmiszerekben vagy a takarmányokban, meg kell vizsgálni, hogy – összhangban a 470/2009/EK európai parlamenti és tanácsi rendelettel (2) vagy a 396/2005/EK európai parlamenti és tanácsi rendelettel (3) – szükség van-e új maradékanyag-határértékek (MRL-ek) meghatározására vagy a meglévőek módosítására, és minden megfelelő kockázatcsökkentő intézkedést meg kell hozni az alkalmazandó határértékek betartásának biztosítására.

         (1)  Az ebben az oszlopban jelzett tisztaság az értékelt hatóanyag minimális tisztasági fokának felel meg. A forgalomba hozott termékben lévő hatóanyag ezzel megegyező, de ettől eltérő tisztaságú is lehet, ha az értékelt hatóanyaggal technikailag bizonyítottan egyenértékű.

         (2)  Az Európai Parlament és a Tanács 470/2009/EK rendelete (2009. május 6.) az állati eredetű élelmiszerekben előforduló farmakológiai hatóanyagok maradékanyag-határértékeinek meghatározására irányuló közösségi eljárásokról, a 2377/90/EGK tanácsi rendelet hatályon kívül helyezéséről és a 2001/82/EK európai parlamenti és tanácsi irányelv, valamint a 726/2004/EK európai parlamenti és tanácsi rendelet módosításáról (HL L 152., 2009.6.16., 11. o.).

         (3)  Az Európai Parlament és a Tanács 396/2005/EK rendelete (2005. február 23.) a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról (HL L 70., 2005.3.16., 1. o.).


title: A Bizottság (EU) 2017/2327 végrehajtási rendelete (2017. december 14.) a 2-metil-1,2-benzizotiazol-3(2H)-on 6. terméktípusba tartozó biocid termékekben felhasználható hatóanyagként történő jóváhagyásáról (EGT-vonatkozású szöveg. )

text:
               15.12.2017

               HU

               Az Európai Unió Hivatalos Lapja

               L 333/25

         A BIZOTTSÁG (EU) 2017/2327 VÉGREHAJTÁSI RENDELETE
   (2017. december 14.)
   a 2-metil-1,2-benzizotiazol-3(2H)-on 6. terméktípusba tartozó biocid termékekben felhasználható hatóanyagként történő jóváhagyásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 90. cikke (2) bekezdésére,
   mivel:

               (1)

               2009. november 26-án a 98/8/EK európai parlamenti és tanácsi irányelv (2) 11. cikkének (1) bekezdése szerinti kérelem érkezett Lengyelországhoz a 2-metil-1,2-benzizotiazol-3(2H)-on hatóanyagnak az említett irányelv V. melléklete szerinti – az 528/2012/EU rendelet V. mellékletében meghatározott 6. terméktípusnak megfelelő – 6. terméktípusban (tartályban forgalomba hozott készítmények eltarthatóságát biztosító tartósító szerek) való felhasználás céljából az irányelv I. mellékletbe történő felvételéről.

               (2)

               Lengyelország az 528/2012/EU rendelet 90. cikkének (2) bekezdésével összhangban 2016. március 24-én benyújtotta az értékelő jelentést és kapcsolódó ajánlásait.

               (3)

               A biocid termékekkel foglalkozó bizottság 2017. június 27-én megfogalmazta az Európai Vegyianyag-ügynökség véleményét, amelyben figyelembe vette az értékelő illetékes hatóság következtetéseit.

               (4)

               Az említett vélemény szerint a 6. terméktípusba tartozó, 2-metil-1,2-benzizotiazol-3(2H)-ont tartalmazó biocid termékek – a felhasználásukra vonatkozó bizonyos előírások és feltételek betartása esetén – várhatóan megfelelnek az 528/2012/EU rendelet 19. cikke (1) bekezdésének b) pontjában meghatározott követelményeknek.

               (5)

               Ezért az említett előírások és feltételek betartása mellett helyénvaló jóváhagyni a 2-metil-1,2-benzizotiazol-3(2H)-onnak a 6. terméktípusba tartozó biocid termékekben történő felhasználását.

               (6)

               Mivel a 2-metil-1,2-benzizotiazol-3(2H)-on esetében teljesülnek az 1272/2008/EK európai parlamenti és tanácsi rendelet (3) I. mellékletének 3.4.2.2.1.2. pontjában meghatározott 1A. alkategóriájú bőrszenzibilizáló anyagként (erős szenzibilizálók) való besorolás kritériumai, a 2-metil-1,2-benzizotiazol-3(2H)-onnal kezelt vagy azt tartalmazó kezelt anyagokat a forgalomba hozatal előtt megfelelő címkével kell ellátni.

               (7)

               Egy adott hatóanyag jóváhagyását megelőzően észszerű határidőt kell biztosítani arra, hogy az érdekelt felek megtehessék az új követelmények teljesítéséhez szükséges előkészítő intézkedéseket.

               (8)

               Az ebben a rendeletben előírt intézkedések összhangban vannak a biocid termékekkel foglalkozó állandó bizottság véleményével,

         ELFOGADTA EZT A RENDELETET:
   1. cikk
   A Bizottság a mellékletben szereplő előírások és feltételek betartása mellett jóváhagyja, hogy a 2-metil-1,2-benzizotiazol-3(2H)-ont a 6. terméktípusba tartozó biocid termékekben hatóanyagként felhasználják.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. december 14-én.

            a Bizottság részéről

            az elnök

         Jean-Claude JUNCKER

      (1)  HL L 167., 2012.6.27., 1. o.

      (2)  Az Európai Parlament és a Tanács 98/8/EK irányelve (1998. február 16.) a biocid termékek forgalomba hozataláról (HL L 123., 1998.4.24., 1. o.).

      (3)  Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).

      MELLÉKLET

                  Közhasználatú név

                  IUPAC-név
                  Azonosító szám

                  A hatóanyag minimális tisztasági foka (1)

                  Jóváhagyás dátuma

                  Jóváhagyás lejárta

                  Terméktípus

                  Egyedi feltételek

                  2-metil-1,2-benzizotiazol-3(2H)-on
                  (MBIT)

                  IUPAC-név:
                  2-metil-1,2-benzizotiazol-3(2H)-on
                  EK-szám: nem áll rendelkezésre adat
                  CAS-szám: 2527-66-4

                  ≥ 997 g/kg

                  2018. július 1.

                  2028. június 30.

                  6.

                  Biocid termékek esetében az engedélyezés feltételei a következők:

                              1.

                              A termék értékelése során különös figyelmet kell fordítani az engedélyezés iránti kérelemben foglalt olyan felhasználásokhoz kapcsolódó expozíciókra, kockázatokra és hatékonyságra, amelyekre a hatóanyag uniós szinten folytatott kockázatértékelése nem terjedt ki.

                              2.

                              Az értékelt felhasználásokra vonatkozóan azonosított kockázatokra tekintettel a termék értékelése során különös figyelmet kell fordítani a következőkre:

                                          a)

                                          a foglalkozásszerű felhasználókra;

                                          b)

                                          a felszíni és felszín alatti vizekre tartósított festékek és vakolatok kültéri használata, valamint a papír-, textil- vagy bőrgyártás során alkalmazott, tartósítószert tartalmazó folyadékok használata esetén.

                        A kezelt árucikkek forgalomba hozatalának feltétele a következő:
                  A 2-metil-1,2-benzizotiazol-3(2H)-onnal kezelt vagy azt tartalmazó kezelt árucikk forgalomba hozataláért felelős személy gondoskodik arról, hogy a szóban forgó kezelt árucikk címkéjén fel legyenek tüntetve az 528/2012/EU rendelet 58. cikke (3) bekezdésének második albekezdésében meghatározott információk.

         (1)  Az ebben az oszlopban jelzett tisztaság az értékelt hatóanyag minimális tisztasági fokának felel meg. A forgalomba hozott termékben lévő hatóanyag ezzel megegyező, de ettől eltérő tisztaságú is lehet, ha az értékelt hatóanyaggal technikailag bizonyítottan egyenértékű.


title: A Bizottság (EU) 2017/2349 végrehajtási rendelete (2017. december 15.) az (EU) 2016/2080 végrehajtási rendeletnek a pályázat útján értékesített sovány tejpor betárolási időpontjának tekintetében történő módosításáról

text:
               16.12.2017

               HU

               Az Európai Unió Hivatalos Lapja

               L 336/22

         A BIZOTTSÁG (EU) 2017/2349 VÉGREHAJTÁSI RENDELETE
   (2017. december 15.)
   az (EU) 2016/2080 végrehajtási rendeletnek a pályázat útján értékesített sovány tejpor betárolási időpontjának tekintetében történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1),
   tekintettel az 1308/2013/EU európai parlamenti és tanácsi rendeletnek az állami intervenció és a magántárolási támogatás tekintetében történő alkalmazására vonatkozó szabályok megállapításáról szóló, 2016. május 18-i (EU) 2016/1240 bizottsági végrehajtási rendeletre (2) és különösen annak 28. cikkére,
   mivel:

               (1)

               Az (EU) 2016/2080 végrehajtási rendelet (3) által elindított pályázati eljárás keretében értékesítésre kínált tejpor mennyiségének meghatározása érdekében a rendelet 1. cikke rögzíti azt az időpontot, amely előtt a sovány tejpornak betárolásra kellett kerülnie.

               (2)

               A tej és tejtermékek piacának jelenlegi helyzete, vagyis az árak alakulása és az intervenciós készletek nagysága indokolttá teszi a sovány tejpor további mennyiségeinek a betárolási időpont módosítása általi értékesíthetővé tételét.

               (3)

               Az (EU) 2016/2080 végrehajtási rendeletet ezért ennek megfelelően módosítani kell.

               (4)

               A sovány tejpor késedelem nélküli értékesíthetőségének érdekében indokolt, hogy e rendelet az Európai Unió Hivatalos Lapjában való kihirdetését követő napon lépjen hatályba.

               (5)

               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

         ELFOGADTA EZT A RENDELETET:
   1. cikk
   Az (EU) 2016/2080 végrehajtási rendelet 1. cikkében a „2015. november 1.” dátum helyébe a „2016. április 1.” dátum lép.
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. december 15-én.

            a Bizottság részéről,

            az elnök nevében,

         Phil HOGAN

            a Bizottság tagja

      (1)  HL L 347., 2013.12.20., 671. o.

      (2)  HL L 206., 2016.7.30., 71. o.

      (3)  A Bizottság (EU) 2016/2080 végrehajtási rendelete (2016. november 25.) a sovány tejpor pályázat útján történő értékesítésére vonatkozó eljárás megindításáról (HL L 321., 2016.11.29., 45. o.).


title: A Bizottság (EU) 2017/2362 végrehajtási rendelete (2017. december 5.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Lenticchia di Altamura” [OFJ])

text:
               19.12.2017

               HU

               Az Európai Unió Hivatalos Lapja

               L 337/15

         A BIZOTTSÁG (EU) 2017/2362 VÉGREHAJTÁSI RENDELETE
   (2017. december 5.)
   egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Lenticchia di Altamura” [OFJ])
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
   mivel:

               (1)

               Az 1151/2012/EU rendelet 50. cikke (2) bekezdésének a) pontjával összhangban a Bizottság közzétette az Európai Unió Hivatalos Lapjában Olaszország kérelmét (2) a „Lenticchia di Altamura” elnevezés bejegyzésére.

               (2)

               A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a „Lenticchia di Altamura” elnevezést be kell jegyezni,

         ELFOGADTA EZT A RENDELETET:
   1. cikk
   A „Lenticchia di Altamura” (OFJ) elnevezés bejegyzésre kerül.
   Az első albekezdésben említett elnevezés a 668/2014/EU bizottsági végrehajtási rendelet (3) XI. melléklete szerinti 1.6. osztályba (Gyümölcs, zöldségfélék és gabonafélék, frissen vagy feldolgozva) tartozó terméket jelöl.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. december 5-én.

            a Bizottság részéről,

            az elnök nevében,

         Phil HOGAN

            a Bizottság tagja

      (1)  HL L 343., 2012.12.14., 1. o.

      (2)  HL C 280., 2017.8.24., 4. o.

      (3)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).


title: A Bizottság (EU) 2017/2363 végrehajtási rendelete (2017. december 6.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Μελεκούνι” [Melekouni] [OFJ])

text:
               19.12.2017

               HU

               Az Európai Unió Hivatalos Lapja

               L 337/16

         A BIZOTTSÁG (EU) 2017/2363 VÉGREHAJTÁSI RENDELETE
   (2017. december 6.)
   egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Μελεκούνι” [Melekouni] [OFJ])
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
   mivel:

               (1)

               Az 1151/2012/EU rendelet 50. cikke (2) bekezdése a) pontjának megfelelően a Bizottság közzétette az Európai Unió Hivatalos Lapjában Görögország kérelmét (2) a „Μελεκούνι” (Melekouni) elnevezés bejegyzésére.

               (2)

               A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a „Μελεκούνι” (Melekouni) elnevezést be kell jegyezni,

         ELFOGADTA EZT A RENDELETET:
   1. cikk
   A „Μελεκούνι” (Melekouni) (OFJ) elnevezés bejegyzésre kerül.
   Az első albekezdésben említett elnevezés a 668/2014/EU bizottsági végrehajtási rendelet (3) XI. melléklete szerinti 2.3. osztályba (kenyér, péksütemények, cukrászsütemények, édesipari termékek, kekszek és egyéb pékáru) tartozó terméket jelöl.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. december 6-án.

            a Bizottság részéről,

            az elnök nevében,

         Phil HOGAN

            a Bizottság tagja

      (1)  HL L 343., 2012.12.14., 1. o.

      (2)  HL C 280., 2017.8.24., 7. o.

      (3)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).


title: A Bizottság (EU) 2017/2369 végrehajtási rendelete (2017. december 18.) a Törökországból származó, emberi fogyasztásra szánt kéthéjú kagylók behozatalára vonatkozó védintézkedések bevezetéséről szóló 743/2013/EU végrehajtási rendeletnek a rendelet alkalmazási ideje tekintetében történő módosításáról (EGT-vonatkozású szöveg. )

text:
               19.12.2017

               HU

               Az Európai Unió Hivatalos Lapja

               L 337/26

         A BIZOTTSÁG (EU) 2017/2369 VÉGREHAJTÁSI RENDELETE
   (2017. december 18.)
   a Törökországból származó, emberi fogyasztásra szánt kéthéjú kagylók behozatalára vonatkozó védintézkedések bevezetéséről szóló 743/2013/EU végrehajtási rendeletnek a rendelet alkalmazási ideje tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a harmadik országokból a Közösségbe behozott termékek állategészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (1) és különösen annak 22. cikke (6) bekezdésére,
   mivel:

               (1)

               A Bizottság 743/2013/EU végrehajtási rendeletét (2) azt követően fogadták el, hogy a Bizottság ellenőrzési szolgálata Törökországban hiányosságokat tárt fel az Unióba irányuló exportra szánt kéthéjú kagylók tenyésztésére vonatkozó hatósági ellenőrzések végrehajtása terén, továbbá hogy egyes tagállamok arról számoltak be, hogy Törökországból olyan kéthéjúkagyló-szállítmányok érkeztek, amelyek nem feleltek meg az uniós mikrobiológiai előírásoknak.

               (2)

               A Bizottság ellenőrzési szolgálata 2015 szeptemberében végzett legutóbbi ellenőrzése során megállapította, hogy az Unióba irányuló exportra szánt kéthéjú kagylók tenyésztésére vonatkozó ellenőrzési rendszer továbbra is súlyos hiányosságokat mutat. Az illetékes török hatóságok tájékoztatást nyújtottak a hiányosságok korrekciójára vonatkozóan meghozott intézkedésekről. Ugyanakkor a hiányosságok egy része – többek között a laboratóriumok teljesítménye tekintetében – még mindig fennáll.

               (3)

               A szóban forgó termékek jellege miatt a 743/2013/EU végrehajtási rendelet alkalmazását indokolt meghosszabbítani mindaddig, amíg kellő garanciák nem állnak rendelkezésre, a tagállamok által végzett vizsgálatok nem bizonyítják a szállítmányok megfelelőségét, a nyomonkövetési ellenőrzés pedig meg nem erősíti, hogy az intézkedések megszüntetése lehetséges.

               (4)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   A 743/2013/EU végrehajtási rendelet 5. cikkének második bekezdésében a „2017. december 31.” időpont helyébe a „2021. december 31.” időpont lép.
   2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. december 18-án.

            a Bizottság részéről

            az elnök

         Jean-Claude JUNCKER

      (1)  HL L 24., 1998.1.30., 9. o.

      (2)  A Bizottság 743/2013/EU végrehajtási rendelete (2013. július 31.) a Törökországból származó, emberi fogyasztásra szánt kéthéjú kagylók behozatalára vonatkozó védintézkedések bevezetéséről (HL L 205., 2013.8.1., 1. o.).


title: A Bizottság (EU) 2017/2386 végrehajtási rendelete (2017. december 19.) a baromfihús-ágazatra vonatkozóan az 1385/2007/EK rendelettel megnyitott vámkontingensek keretében 2017. december 1. és 7. között benyújtott behozataliengedély-kérelmekben szereplő mennyiségekre alkalmazandó elosztási együttható megállapításáról és a 2018. április 1-jétől június 30-ig terjedő alidőszakra megállapított mennyiséghez hozzáadandó mennyiségek meghatározásáról

text:
               20.12.2017

               HU

               Az Európai Unió Hivatalos Lapja

               L 340/43

         A BIZOTTSÁG (EU) 2017/2386 VÉGREHAJTÁSI RENDELETE
   (2017. december 19.)
   a baromfihús-ágazatra vonatkozóan az 1385/2007/EK rendelettel megnyitott vámkontingensek keretében 2017. december 1. és 7. között benyújtott behozataliengedély-kérelmekben szereplő mennyiségekre alkalmazandó elosztási együttható megállapításáról és a 2018. április 1-jétőljúnius 30-ig terjedő alidőszakra megállapított mennyiséghez hozzáadandó mennyiségek meghatározásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 188. cikkére,
   mivel:

               (1)

               Az 1385/2007/EK bizottsági rendelet (2) éves vámkontingenseket nyitott meg a baromfihús-ágazati termékek behozatalára vonatkozóan.

               (2)

               A 2017. december 1. és 7. között a 2018. január 1-jétőlmárcius 31-ig terjedő alidőszakra benyújtott behozataliengedély-kérelmek egyes kontingensek tekintetében a rendelkezésre állónál nagyobb mennyiségre vonatkoznak. Ezért helyénvaló az igényelt mennyiségekre alkalmazandó, az 1301/2006/EK bizottsági rendelet (3) 7. cikke (2) bekezdésének megfelelően kiszámított elosztási együttható rögzítésével meghatározni, hogy a behozatali engedélyek milyen mennyiségekre bocsáthatók ki.

               (3)

               A 2017. december 1. és 7. között a 2018. január 1-jétőlmárcius 31-ig terjedő alidőszakra benyújtott behozataliengedély-kérelmek egyes kontingensek tekintetében a rendelkezésre állónál kisebb mennyiségre vonatkoznak. Ezért helyénvaló meghatározni azokat a mennyiségeket, amelyekre nem nyújtottak be kérelmet, és e mennyiségeket hozzá kell adni a következő kontingens-alidőszakra megállapított mennyiségekhez.

               (4)

               Az intézkedés hatékonyságának biztosítása érdekében indokolt, hogy e rendelet az Európai Unió Hivatalos Lapjában való kihirdetésének napján lépjen hatályba,

         ELFOGADTA EZT A RENDELETET:
   1. cikk
   (1)   Az 1385/2007/EK rendelet alapján a 2018. január 1-jétőlmárcius 31-ig terjedő alidőszakra benyújtott behozataliengedély-kérelmekben szereplő mennyiségekre az e rendelet mellékletében megállapított elosztási együtthatót kell alkalmazni.
   (2)   Azok a mennyiségek, amelyekre az 1385/2007/EK rendelet alapján nem nyújtottak be behozataliengedély-kérelmet, és amelyeket ezért hozzá kell adni a 2018. április 1-jétőljúnius 30-ig terjedő alidőszakra megállapított mennyiségekhez, e rendelet mellékletében szerepelnek.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. december 19-én.

            a Bizottság részéről,

            az elnök nevében,

         Jerzy PLEWA

            főigazgató

            Mezőgazdasági és Vidékfejlesztési Főigazgatóság

      (1)  HL L 347., 2013.12.20., 671. o.

      (2)  A Bizottság 2007. november 26-i 1385/2007/EK rendelete a baromfihús-ágazatra vonatkozó egyes közösségi vámkontingensek megnyitása és kezelése tekintetében a 774/94/EK tanácsi rendelet részletes alkalmazási szabályainak megállapításáról (HL L 309., 2007.11.27., 47. o.).

      (3)  A Bizottság 2006. augusztus 31-i 1301/2006/EK rendelete az importengedélyek rendszere alá tartozó mezőgazdasági termékek behozatali vámkontingenseinek kezelésére vonatkozó közös szabályok megállapításáról (HL L 238., 2006.9.1., 13. o.).

      MELLÉKLET

                  Tételszám

                  A 2018. január 1-jétőlmárcius 31-ig terjedő alidőszakra benyújtott kérelmekre alkalmazandó elosztási együttható
                  (%-ban)

                  A 2018. április 1-jétőljúnius 30-ig terjedő alidőszakra rendelkezésre álló mennyiségekhez hozzáadandó, nem kérelmezett mennyiségek
                  (kg-ban)

                  09.4410

                  0,121815

                  —

                  09.4411

                  0,124054

                  —

                  09.4412

                  0,124223

                  —

                  09.4420

                  4,646057

                  —

                  09.4421

                  —

                  175 000

                  09.4422

                  0,803288

                  —